**ชื่อเรื่อง : รายงานการสอบสวนกรณีเด็กจมน้ำเสียชีวิต บ้านหนองชุมแสง หมู่ที่ 13ตำบลหนองใหญ่ อำเภอหนองกุงศรี จังหวัดกาฬสินธุ์ ในวันที่ 8 กันยายน 2561**

**ชื่อผู้สอบสวน** : อาภรณ์ ภูระพัฒน์และคณะ

**ชื่อผู้นำเสนอ** : อาภรณ์ ภูระพัฒน์

**สถานที่ติดต่อ** : สำนักงานสาธารณสุขอำเภอหนองกุงศรี โทร: 095-8254579

E-mail : a\_pu\_55@hotmail.com

**บทคัดย่อ**

 รายงานการสอบสวนครั้งนี้มีวัตถุประสงค์ เพื่อศึกษาสาเหตุหรือปัจจัยเสี่ยงต่อการจมน้ำเสียชีวิต

 สื่อสารสาเหตุหรือปัจจัยเสี่ยงการจมน้ำเสียชีวิตและหาแนวทางการป้องกันการเกิดเหตุการณ์จมน้ำเสียชีวิตให้กับผู้นำชุมชน ประชาชนให้มีความตระหนักในความเสี่ยง รู้ เข้าใจ และร่วมกันวางแผนป้องกันเพื่อไม่ให้เกิดเหตุซ้ำในพื้นที่ โดยเก็บรวบรวมข้อมูลจากการสำรวจพื้นที่เกิดเหตุ สภาพแวดล้อมเพื่อวิเคราะห์สาเหตุ และปัจจัยเสี่ยงของ สภาพแวดล้อมต่อการจมน้ำของเด็ก การสัมภาษณ์บุคคลในครอบครัวของเด็กที่เสียชีวิต ผู้เห็นเหตุการณ์ ผู้นำชุมชน และผู้ที่เกี่ยวข้องที่ทราบเหตุการณ์ที่เกิดขึ้น และวิเคราะห์สาเหตุ ปัจจัยของครอบครัวที่มีผลต่อการจมน้ำของเด็ก รวบรวมข้อมูลที่ได้จากการออกชันสูตรพลิกศพ ณ จุดเกิดเหตุของแพทย์ บันทึกภาพบ้านของเด็กที่เสียชีวิต แหล่งน้ำที่เกิดเหตุ และสถานที่เกี่ยวข้อง จัดทำแผนที่แหล่งน้ำที่เกิดเหตุ และบ้านของเด็กที่เสียชีวิต

 จากการสอบสวน พบว่า มีผู้เสียชีวิต 2 รายเพศหญิง อายุ 13 และ14ปี เป็นเพื่อนร่วมหมู่บ้านกลุ่มเดียวกัน ปัจจัยเสี่ยงที่ทำให้เกิดการเสียชีวิตเนื่องจากบ้านของเด็กๆอยู่ใกล้อ่างเก็บน้ำซึ่งมักจะมีเด็กๆหลายคนไปเล่นน้ำบริเวณนั้นเป็นประจำ จึงทำให้เกิดความไม่ระวัง ถึงแม้เด็กจะว่ายน้ำได้แต่ยังว่ายน้ำไม่เข็งแรงพอที่จะช่วยเหลือผู้อื่นได้เป็นเหตุให้เสียชีวิตจากการช่วยเหลือเพื่อนที่ไปเล่นน้ำด้วยกัน อีกทั้งบริเวณที่เล่นน้ำไม่มีอุปกรณ์ชูชีพที่จะสามารถช่วยเหลือเด็กในเวลาที่เกิดเหตุการณ์ฉุกเฉิน และไม่มีป้ายปักเตือนบริเวณอันตรายห้ามเล่นในอ่างเก็บน้ำ **ข้อเสนอแนะ**บ้านหนองชุมแสงมีศูนย์พัฒนาเด็กเล็ก และโรงเรียนประถมศึกษา ซึ่งมีเด็กมาเรียนในโรงเรียน จำนวนมาก และมีอ่างเก็บน้ำหนองใหญ่อยู่บริเวณรอบๆหมู่บ้าน ดังนั้นแนวทางการป้องกันการจมน้ำที่เหมาะสมสำหรับ พื้นที่ คือ 1. สอนให้เด็กต่ำกว่า 5 ขวบ รู้จักหลีกไกลจากแหล่งน้ำ และรู้จักความเสี่ยงของการเล่นน้ำ ในแหล่งน้ำ 2. สอนให้เด็กต่ำกว่า 5 ขวบ ทุกคนว่ายน้ำเป็น โดยใช้แหล่งน้ำในชุมชนให้เป็นประโยชน์ 3. สอนวิธีการช่วยเหลือคนตกน้ำ/จมน้ำ และวิธีการปฐมพยาบาลเบื้องต้น ให้กับเด็กมากกว่า 10 ขวบ ผู้ปกครอง และผู้ที่สนใจ โดยขอความร่วมมือจากเจ้าหน้าที่ที่มีความเชี่ยวชาญ 4. การสร้างความตระหนักให้เกิดขึ้นในชุมชน และผู้ปกครอง ครู โดยการให้ความรู้ และ ประชาสัมพันธ์เกี่ยวกับปัจจัยที่ทำให้เกิดการจมน้ำ และการป้องกันการจมน้ำในเด็ก 5. การจัดการสิ่งแวดล้อม โดยการปักป้ายเตือนในแหล่งน้ำที่เสี่ยง 6.จัดตั้งชมรมผู้ก่อการดี(Merit maker ) เฝ้าระวังเหตุจมน้ำเสียชีวิตในชมชน

**นิยามการศึกษา** : ผู้เสียชีวิต คือ ผู้ที่ขาดอากาศหายใจจาการจมน้ำ

**เอกสารอ้างอิง**

กมลทิพย์ วิจิตรสุนทรกุล, อดิศักดิ์ ผลิตผลการพิมพ์ ,อภิชาต เมฆมาสิน. การศึกษาปัจจัยเสี่ยงการ เสียชีวิตจากการจมน้ำในเด็ก. กรุงเทพฯ. สำนักโรคไม่ติดต่อ กรมควบคุมโรค กระทรวง สาธารณสุข. 2547.

สุชาดา เกิดมงคลการ, ส้ม เอกเฉลิมเกียรติ, การพยากรณ์โรค และภัยสุขภาพ เรื่อง เด็กจมน้ำ ปี 2554 – 2563. กรุงเทพฯ. สำนักระบาดวิทยา กรมควบคุมโรค กระทรวงสาธารณสุข. 2554.